น้ำท่วมซัดเมืองไทยฯขาดทุนแน่
ครั้งแรกนับตั้งแต่ก่อตั้งบริษัท เร่งเคลียร์สินไหม-หากำไรคืน
26 ต.ค. 2555

ครั้งแรกนับตั้งแต่ก่อตั้งบริษัท เร่งเคลียร์สินไหม-หากำไรคืน
เมืองไทยประกันภัย รับสภาพพิษน้ำท่วมยังไม่แห้ง ปีนี้ขาดทุนเป็นครั้งแรกนับตั้งแต่มีบริษัทมา
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย เปิดเผยว่า ผลการดำเนินงานของบริษัทตลอดทั้งปีนี้ คงจะขาดทุนเป็นปีแรกนับตั้งแต่ก่อตั้งบริษัทมา เนื่องจากยังคงได้รับผลกระทบจากการจ่ายค่าสินไหมน้ำท่วมครั้งใหญ่มาตั้งแต่เมื่อปี 2554 ซึ่งหากไม่เกิดภาวะน้ำท่วมขึ้น บริษัทก็จะมีกำไรจากการดำเนินงานได้ตามปกติ อย่างไรก็ตาม มั่นใจว่าในปี 2556 ผลการดำเนินงานจะกลับมามีกำไรได้เหมือนเดิม
อย่างไรก็ตาม แม้บริษัทต้องจ่ายค่าสินไหมจากน้ำท่วมรวมทั้งหมดประมาณ 1 หมื่นล้านบาท แต่ส่วนค่าสินไหมส่วนใหญ่ได้มีการซื้อประกันภัยต่อต่างประเทศไว้ ทำให้บริษัทจ่ายค่าสินไหมให้กับลูกค้าเองประมาณ 1,000 ล้านบาท ซึ่งขณะนี้ได้จ่ายค่าสินไหมให้กับลูกค้าไปแล้วหลายพันล้านบาท เหลือเพียงค่าสินไหมจากธุรกิจหยุดชะงักเท่านั้นที่ต้องใช้เวลาและความเชี่ยวชาญเฉพาะด้าน โดยคาดว่าจะดำเนินการให้เสร็จภายในปีนี้ และอยู่ระหว่างการพิจารณาว่าจำเป็นต้องมีการตั้งสำรองทั้งหมดในปีนี้หรือปีหน้า
“แม้ปัญหาน้ำท่วมจะเป็นปัจจัยสำคัญของการดำเนินธุรกิจในปีนี้ รวมไปถึงแผนการดำเนินงานช่วงปีหน้า แต่ยืนยันว่าการขาดทุนครั้งแรกของบริษัทครั้งนี้ ไม่มีผลกระทบต่อบริษัทแต่อย่างไร โดยเฉพาะฐานะทางการเงิน” นางนวลพรรณ กล่าว
นางนวลพรรณ กล่าวว่า บริษัทยังไม่มีความจำเป็นต้องเพิ่มทุนในขณะนี้ เพราะบริษัทมีความแข็งแกร่งทางด้านการเงินพอสมควร โดยเฉพาะเกณฑ์การดำรงเงินกองทุนตามระดับความเสี่ยง หรืออาร์บีซี ที่ยังสูงกว่าที่คณะกรรมการกำกับและส่งเสริมการประกอบธุรกิจประกันภัย (คปภ.) กำหนดค่อนข้างมาก นางนวลพรรณ กล่าวว่า ส่วนยอดเบี้ยรับรวมปีนี้ คาดว่าจะเกินเป้าหมายที่ตั้งไว้ โดยปัจจุบันเติบโตถึง 35% เมื่อเทียบกับช่วงเดียวกันของปีก่อน เนื่องจากอัตราเบี้ยประกันที่ไม่ใช่รถยนต์ หรือนันมอเตอร์ มีการปรับราคาเพิ่มขึ้น ซึ่งเป็นผลจากน้ำท่วมและเบี้ยรถยนต์ก็มีการเติบโตจากปริมาณรถยนต์ที่เพิ่มขึ้นตามตลาดและโครงการรถยนต์คันแรก
ทั้งนี้ ยังคาดว่าภาวะความต้องการรถยนต์ในปีนี้ยังจะขยายตัวไปถึงปี 2556 แม้ว่าโครงการรถยนต์คันแรกจะสิ้นสุดลงในปีนี้ แต่รถยนต์ที่ถูกจองไว้ก็จะส่งมอบให้ในช่วงปีหน้า ประกอบกับความต้องการรถยนต์ภายในประเทศประเภทต่างๆ ยังคงมีอยู่มาก ดังนั้นจึงยังส่งผลทำให้ธุรกิจประกันภัยสามารถเติบโตต่อไปได้